arnastofnun/IGC-2024 huggingface dataset:
Eindreginn brotavilji bankastjóra

Guðlaugur Þór Þórðarson vill, að Alþingi kalli Finn Sveinbjörnsson fyrir og spyrji hann um Samskip og Baug. Það er vel við hæfi, en bezt væri að setja lög um banka. Þar væru bönnuð vinnubrögð Finns og annarra bankastjóra. Ekki dugar, að Jóhanna Sigurðardóttir tuði, bankastjórar taka ekki mark á henni. Gylfi Magnússon hefur reynzt verklítill bankaráðherra, hefur sleppt bönkunum lausum í gamla stílnum. Kvelja þarf bankana til að taka upp ný vinnubrögð án bankaleyndar, án stuðnings við útrásarvíkinga, án fjandskapar við ný gildi þjóðarinnar. Gegn eindregnum brotavilja þarf hörð lög með hörðum viðurlögum.
Sannleiksskýrslan er tilbúin

Sannleiksskýrslan margumtala var tilbúin í janúar, eins og ég hef áður sagt ykkur. Hún var komin í umbrot. Þá var hún skyndilega dregin til baka. Tveir af þremur nefndarmönnum boðuðu töf um óvissan tíma og fjölluðu um gráthneigð sína. Við þurfum því að vita ýmislegt. Hver er munurinn á skýrslunni frá í janúar og þeirri skýrslu, sem kannski kemur einhvern tíma? Hvað olli töfum? Af hverju fór nefndin allt í einu að tala um andmælarétt? Hver kippti í hvaða spotta? Við þurfum að fá skýringar á laumuspili sannleiksnefndar, því að laumuspil er andstæða sannleikans. Sannleiksnefndin hefur okkur að fífli.
Heiðin mikla og veglausa

Tvær stærstu og grónustu heiðar landsins eru í Norður-Þingi, Melrakkaslétta og Búrfellsheiði. Ég hef riðið um þær báðar. Sú síðari er merkari fyrir þá sök, að henni hefur ekki verið spillt með jeppaslóðum. Hún er nánast alveg veglaus frá Fjallalækjarseli í Þistilfirði upp að Heljardalsfjöllum ofan við Víðirhól á Fjöllum. Flæmið mikla er algróið, þótt fjöll standi stök upp úr heiðinni á nokkrum stöðum. Heiðin er svo fáfarin, að þar hafa varla mótast hestagötur, við töltum mest eftir kindaslóðum. Fjarlægð menningarinnar og spillingarinnar er óendanleg. Kyrrð og kvak, lyng og lykt, jarm og jóreykur.
Davíðska í Hollandi

Hollenzkir stjórnendur seðlabanka og bankaeftirlits segjast hafa verið blekktir. Þeir leggja samt ekki fram nein gögn. Segja ekki, hvaða persónur blekktu þá og hvernig. Fara bara með slúður. Eru eins og Davíð Oddsson seðlabankastjóri. Hann hrósaði útrásinni opinberlega, en segist hafa varað við henni í einkasamtölum. Af hverju eru áhyggjur og viðvaranir þessara embættismanna ekki skjalfestar? Af hverju tala þeir óljóst um “þá”, en nefna viðmælendur sína ekki á nafn? Það stafar af, að allt þetta er helber lygi. Embættismenn unnu ekki vinnuna sína og þyrla því upp ryki kringum það.
Dómarar smíðuðu skrímslið

Gott er að fá lög, sem hindra dómara í að dæma blaðamenn fyrir ummæli viðmælenda. Enn brýnna er að hindra dómara í að túlka fjármál sem einkalíf manna. Með því hindruðu dómarar eðlileg skrif um fjármál útrásarmanna. Brýnast af öllu er að skilgreina bankaleynd að nýju. Við búum við kerfi fjármála, banka, einkamála og leyndar, sem gerði fjármálageirann í heild að skrímsli. Blaðamenn gátu ekki lýst inn í kerfið, því að dómarar refsuðu þeim fyrir það. Kanna þarf dóma yfir blaðamönnum síðasta áratuginn til að finna, hvernig hægt sé að hindra hliðstætt framferði dómara í framtíðinni.
Hatur dómara á blaðamönnum

Katrín Jakobsdóttir sýnir frumvarp um fjölmiðla, sem ver blaðamenn gegn ýmsu hatri dómara. Lögin stöðva, að þeir dæmi blaðamenn fyrir ummæli viðmælenda. Núverandi lög gera þó ráð fyrir, að fyrst sé leitað að höfundi; síðan að blaðamanni, ef höfundur finnst ekki. Þá að ritstjóra, ef blaðamaður finnst ekki; að útgefanda, ef ritstjóri er flúinn til Ameríku; og loks að prentara, ef útgefandi er líka horfinn. Úr því að þau lög halda ekki, þarf að hnykkja á þeim. Dómarar hafa síðustu ár farið víðar út fyrir lög, til dæmis gert fjármál að einkamálum. Fyrir hrun lögðu þeir stein í götu skrifa um fjármál.
Kristrún gleymdi IceSave I

Kristrún Heimisdóttir fer skakkt með númer IceSave samninganna. Hún gleymir þeim, sem Ingibjörg Sólrún Gísladóttir og ríkisstjórn hennar gerðu. Það var IceSave númer I. Það, sem Kristrún kallar IceSave I og II eru í rauninni IceSave II og III. Við erum núna að fara í IceSave númer IV. Það hentar Kristrúnu að gleyma IceSave númer I, því að sá samningur gaf tóninn um það, sem síðan fylgdi. Kristrún er með þessu að beina athyglinni frá aðild sinnar lénsfrúar að upphafi IceSave hengingarólarinnar. Fólk, sem skrifar um þessi mál, hefur oft einhverra hagsmuna að gæta. Kristrún er engin undantekning.
Birgir Ármannsson hreinn

Þingflokkur sjálfstæðismanna sker sig úr í spillingu. Þar tróna gráðugir braskarar í flestum sætum. Fremstur fer sá, sem réðst að bótasjóði Sjóvá, er lenti síðan á skattgreiðendum. Þar eru kúlulánadrottningar og skattsvikarar, sem greiddu sér laun í formi lána. Þar eru hugmyndafræðingar græðginnar og dæmdir afbrotamenn. Sumir greiddu sér arð úr gjaldþrota fyrirtækjum. Aðrir fengu milljónir á milljónir ofan frá útrásarbönkum og afbrotaliði. Og þær, sem skila ríkisendurskoðun ekki upplýsingum um styrki. Flest þetta mátti greiðlega sjá í yfirliti DV á föstudaginn. Er bara Birgir Ármannsson hreinn?
ExxonMobil og Hannes Hólmsteinn

ExxonMobil er í herferð gegn því, að loftslagsbreytingar séu af mannavöldum. Frá því segir á forsíðu

Independent í dag. Olíurisinn felur hægri sinnuðum ráðgjafarstofum að leita uppi sérvitra fræðimenn, sem eru tilbúnir að semja skýrslur af því tagi. Hér á landi er Hannes Hólmsteinn Gissurarson málsvari þessa sjónarmiðs. Það er í 1% minnihluta meðal fræðimanna í loftslagsmálum. Nær samt mikilli dreifingu, því að vasar olíurisans eru ótæmandi. Blásnar eru út villur í mati á bráðnun jökla í Himalaya og klaufalegt orðalag í tölvupósti. Allt er það til að gefa olírisanum svigrúm til að menga meira.
Viðskiptum haldið gangandi

Bezta verk ríkisstjórnar Geirs Haarde var að halda viðskiptum gangandi, er allir bankarnir hrundu á einni viku. Minnast skal þess, sem vel er gert. Við urðum lítið vör við hrunið á sjálfum okkur, plastkortin virkuðu og tekið var við verðlausum krónum. Í mjög skamman tíma lentu sumir í vandræðum erlendis. Flest annað, sem ríkisstjórnin gerði í hruninu var misráðið. Pumpaði stórfé frá skattgreiðendum í peningamarkaðssjóði auðmanna. Þess vegna hefur opinber þjónusta verið minnkuð og skattar hækkaðir. Ekki vegna IceSave. Einnig samdi stjórn Geirs um fyrsta IceSave samninginn, sem gerði síðari samninga erfiða.
Afskriftir verði færðar til

Bönkunum ber að gefa meira eftir af verðbólgu- og gengislækkunar-skuldum fólks. En það má ekki koma óbeint af peningum frá ríkinu. Skattgreiðendur hafa alls ekki efni á slíku. Nóg lögðu Davíð Oddsson og Geir Haarde á þá fyrir hálfu öðru ári. Bönkunum ber fremur að nota peningana, sem þeir vilja heldur gefa óráðsíumönnum útrásar. Bankarnir verða að stöðva afskriftir í þágu stórþjófa og flytja þær í afskriftir í þágu almennings. Bankarnir eru því miður blikkfastir í því hjólfari, að þeir starfi í þágu glæpamanna. Ég sé enga leið til bóta, aðra en lög frá Alþingi, sem banni slíka þjónkun.
Fá endurgreitt í okri

Lausn Arion-banka felst í að gefa Högum færi á að okra á almenningi. Hagar eru ekki bútaðir niður í einstök fyrirtæki til að búa til samkeppni. Finnur Sveinbjörnsson tekur meinta hagsmuni eigenda Haga fram yfir hag almennings. Það er gallinn við að sleppa bankastjórum lausum og gera þá að pólitíkusum. Nú er bankinn aftur einkavæddur og telur sig ekki hafa neinar skyldur við þjóðina. Bankinn vonast til að fá peningana sína til baka á þann hátt, að Hagar okri sem mest á almenningi. Þetta er gallinn við einkavæðinguna. Hún felur í raun í sér, að græðgisvæðing áratugarins heldur áfram á fullri ferð.
Fundafælni og frí Jóhönnu

Hefði kosið, að Jóhanna Sigurðardóttir talaði við blaðamenn úti í Bruxelles. Hún hefði náð þar hundrað manns í einu. Hefði sagt þar, að Ísland hafi samið um IceSave með hnífinn á barkanum. Þar séu ósanngjörn atriði. Vextir séu of háir. Ósanngjarnt sé að gera umframgreiðslum Hollands og Bretlands jafnhátt undir höfði og umsömdum lágmarksgreiðslum. Ófært sé að taka efnahagsaðstoð við Ísland í gíslingu Bretlands og Hollands. Þetta átti hún að segja öllum blaðamönnum hjá Evrópusambandinu, en gerði ekki. Það er brottrekstrarsök. Hins vegar finnst mér í lagi, að forsætis geti tekið vikufrí frá störfum.
Hef borgað í þrjátíu ár

Slapp við að borga á Þremur frökkum í gær, því að eiginkonan bauð. Að öðru leyti borga ég alltaf upp í topp á veitingahúsum. Hef ævinlega gert svo í þá áratugi, sem ég hef rýnt í mat og vín, veitingar og ferðir. Mér er sagt, að öðru hafi verið haldið fram á einum stað í blogginu í gær, en hef ekki fundið staðinn. Get samt fullyrt, að það er helber lygi. Tel, að frítt eða niðurgreitt fæði eyði marktækni slíkra greina. Nánast öll önnur matarrýni en mín er því marki brennd. Við Michelin gamli stöndum okkar pligt, enda hoknir af reynslu, skuldum engum neitt. Hef lofað og lastað matstaði í þrjátíu ár.
Þurrkaður þari á Þremur frökkum

Fékk ferskan krækling og þurrkaðan þara í forrétt hjá Úlfari Eysteinssyni á Þremur frökkum. Síðan kom hrár hvalur sashimi, svo saltfiskur og loks brennt skyr brûlée. Úlfar Eysteinsson sýndi í gær, að hann er einn fremsti kokkur okkar. Er ekki í froðum og hlaupi, litum og skrauti, bara í mat. Fiskurinn er auðvitað aðdráttaraflið, saltfiskurinn eins og beztur verður, hnausþykkur og létt eldaður. Þurrkaði þarinn er tilraun Úlfars, fyrirtaks snakk-fæði. Ferskur kræklingur og hrár hvalur eru herramannsmatur. Brennt skyr er hinn fullkomni eftirréttur. Lambakjöts- og grænmetisréttir staðarins eru lakari.
Hversu margir samningar?

Fyrst skrifaði Baldur Guðlaugsson undir samning við Holland um tæplega sjö prósent vexti á IceSave skuld. Fyrir hönd Geirs Haarde og Davíðs Oddssonar. Í annað sinn skrifaði Svavar Gestsson undir samning um tæplega sex prósent vexti. Fyrir hönd Steingríms J. Sigfússonar. Það var illskárri samningur, en samt vondur. Í þriðja sinn gerðu embættismenn nokkru skárri samning um ýmsa fyrirvara Alþingis. Svo miklu skárri, að mér fannst rétt að þola hann. Nú liggur fyrir dyrum að gera fjórða samninginn við Bretland og Holland. Hann verður ögn skárri en hinir fyrri. Hversu margir verða IceSave samningarnir? Og hversu dýrir?
Skuldir stórþjófa og almennings

Siðblindir bankastjórar aðstoða stórþjófa við kennitöluskipti og gera þeim kleift að taka við rekstrinum að nýju. Þá er búið að afskrifa helling af skuldunum og skilja þær eftir í gamla félaginu. Ef Ásmundur Stefánsson í Landsbankanum umgengist venjulegt fólk á sama hátt, mundi hann segja: Við skiptum um kennitölu fyrir þig, afskrifum íbúðina þína um helming, afhendum þér hana aftur. Þú skuldar bara tuttugu milljónir í stað fjörutíu. Ásmundur gerir það ekki, því að þú ert ekki stórþjófur. Vitnar bara í Gylfa ráðherra, er bullar, að skuldir almennings geti ekki horfið. Skuldir stórþjófa hverfa.
Forsætis fer huldu höfði

Þegar Jóhanna Sigurðardóttir hitti José Manuel Barroso, hafði hún færi á að tala við heimspressuna. Sem fylgir framkvæmdastjóra Evrópusambandsins við hvert fótmál. Jóhanna bannaði hins vegar aðkomu fjölmiðla, kallaði ekki á blaðamenn eftir fundinn. Hún vildi ekki nota tækifærið. Kannski treystir hún ekki útlenzku sinni. En hún gat bara talað íslenzku eins og Vilhjálmur ráðherra frá Brekku í Mjóafirði. Nógir eru túlkarnir. Kannski er hún bara mannafæla. Ákvörðun Jóhönnu er ekki bara röng, heldur sýnir vel, að hún er ófær um að vera forsætis. Raunar hefur Steingrímur tekið af henni ómakið.
Þverstæð yfirlýsing bankastjórans

Ótrúlegt er, hvað bankastjóri Arion getur bullað. Nánast í sömu setningunni segir Finnur Sveinbjörnsson, að Hagar fari á markað og að fyrri stjórnendur fái að eiga 15%. Ef Hagar fara á markað, getur engin fyrirskipað, hvað hver megi eiga stóran hlut. Það ræðst bara af kaupum og sölu hlutabréfa. Jóhannes í Bónus getur þess vegna eignast hundrað prósent. Finnur ætlar að gefa eftir 40 milljarða af skuldum Haga og er að reyna að fegra dæmið fyrir almenningi. Þess vegna talar hann um 15% hámark Jóhannesar og félaga, þótt það sé alveg marklaus fullyrðing. Finnur opnar aðeins munninn til að blekkja almenning.
Sagt að sjötugum förlist

Jón Kaldal ritstjóri er ósáttur við blogg mitt um stuld á Milestone-gögnum. Segir: “Sæll Jónas, hvaða andskotans rugl er að segja að siðvillt Fréttablað pönkist á meintum þjófi Milestonegagna? Í fréttinni kom ekki fram nein skoðun á því hvort meintur þjófur hafi breytt rétt eða rangt, né hvort DV hafi framið glæp með kaupum á upplýsingum, ef rétt reynist. Við fluttum bara gamaldags löggufrétt, sem svaraði sígildum spurningum okkar stéttar: Hver? Hvað? Hvenær? Hvar? Af hverju? Þér er farið að förlast illilega ef þú hefur ekki áttað þig á því. Bestu kveðjur, Jón Kaldal.” Kjarnyrt, ég bæti engu við.
Vantaldir siðblindingjar

Nanna Briem vanmetur fjölda íslenzkra siðblindingja, fer eftir bandarískum stöðlum. Hér eru þeir ekki 3000, heldur margfalt fleiri. Hafa í rúman áratug tugþúsundum saman kosið siðblindingja á þing. Ætla samkvæmt könnunum enn að kjósa hrunverja. Við höfum í rúman áratug þolað siðfræði Hannesar Hólmsteins um “að græða á daginn og grilla á kvöldin”. Höfum jafn lengi þolað siðfræði Péturs Blöndal um, að fé utan græðginnar sé “fé án hirðis”. Höfum búið við faraldur af siðblindu. Við endurreisn banka og stofnun Bankasýslu ríkisins voru enn ráðnir siðblindingjar í æðstu stöður. Siðblindan er enn á fullu.
Stolin tölvugögn keypt

Angela Merkel Þýzkalandskanzlari er að kaupa

stolin tölvugögn um skattaskjól 1500 þýzkra auðmanna í Sviss. Wolfgang Schaeuble fjármálaráðherra segist borga milljarða fyrir upplýsingarnar. Áður keypti þýzka stjórnin hliðstæðar upplýsingar frá Lichtenstein. Um alla Evrópu er nú saumað að skattsvikurum og svissneskri bankaleynd. Íslenzk skattayfirvöld fengu aðgang að íslenzku nöfnunum á listanum frá Lichtenstein. Ekki er vitað, hvort íslenzk nöfn eru á svissneska listanum. Hér pönkast löggan og siðvillt Fréttablaðið á ungri þjóðhetju, er náði í gögn um Milestone-Sjóvá-svindlið. Ólíkt hafast menn að.
Sextán forréttindamenn

Sextán forréttindamenn Sjálfstæðisflokksins fengu hver um sig nánast gefnar tugmilljónir árin 1988-1989 í stofnfjárbréfum Spron: Árni Sigfússon, Birgir Ísleifur Gunnarsson, Björn Bjarnason, Davíð Oddsson, Friðrik Sophusson, Geir H. Haarde, Inga Jóna Þórðardóttir, Júlíus Vífill Ingvarsson, Lára Margrét Ragnarsdóttir, Magnús L. Sveinsson, Markús Örn Antonsson, Pétur Blöndal, Sólveig Pétursdóttir, Vilhjálmur Egilsson, Vilhjálmur Vilhjálmsson og Þorsteinn Pálsson. Þeir fengu bréfin fyrir slikk og gátu síðan selt þau með þrjátíu milljón króna hagnaði hver. Forréttindastétt, sem segir sex.
Óskjalfestar fullyrðingar

Seðlabankastjóri Hollands og yfirmaður hollenzka fjármálaeftirlitsins bulla út í eitt eins og Davíð Oddsson. Fullyrða, að eitthvað hafi gerzt, en styðja það engum gögnum. Ekki er nóg að fullyrða, að íslenzka fjármálaeftirlitið og íslenzkir ráðherrar hafi logið. Hollendingarnir þurfa að sýna fram á það. Annað væri hrein móðgun og raunar meiðyrði. Þetta bull frá Hollandi hefur gengið of langt. Ég óttast, að þessir málglöðu embættismenn hollenzku séu jafn óhæfir til starfa og fyrrverandi starfsbræður þeirra á Íslandi. Utanríkisráðherra Íslands verður umsvifalaust að heimta sönnunargögnin.
Mogginn hrapaði um tæpan fimmtung

Ný lestrarkönnun Gallup sýnir fall í lestri Morgunblaðsins. Frá nóvember og fram í janúar hrapaði lesturinn úr 37,2% í 32,3%. Á aðeins tveimur mánuðum. Mesta hrap í sögu íslenzkra dagblaða. Staðfestir fréttir um, að tíuþúsund manns hafi sagt upp blaðinu, þegar Davíð Oddsson varð ritstjóri. Mogginn er nú mun minna lesinn en DV var lesið, þegar ég var þar ritstjóri. Fólk sættir sig ekki við, að aflóga pólitíkus taki yfir blað til að breyta sagnfræðinni. Sögufölsunin um Seðlabankahrunið er þessa dagana borguð af Landsbankanum. Hann vill, að svokallaðir eigendur blaðsins fari bráðum að axla byrðina.
Össur og Árni Þór lykta illa

Össur Skarphéðinsson utanríkisráðherra og Árni Þór Sigurðsson alþingismaður eru forréttindamenn. Fengu fyrir tuttugu árum að gerast stofnfjáreigendur í Sparisjóði Reykjavíkur. Hvernig voru þeir valdir í laumi og af hverju fékk almenningur ekki að taka þátt? Síðan seldu þeir pappírana á uppsprengdu verði skömmu fyrir hrun. Sumir stofnfjáreigendur voru innherjar, sem vissu, að bréfin mundu falla. Voru Össur og Árni Þór innherjar? Það væri þá síðara svindlið af tveimur. Það fyrra var, að þeir skyldu fá að eignast pappírana. Og það síðara, að þeir gátu selt á nákvæmlega réttum tíma. Lyktar illa.
Bera við fávísi og lesblindu

Vörn Bjarna Benediktssonar í bótasjóðsmáli Sjóvá er sama og Þórs Sigfússonar forstjóra Sjóvá. Ég vissi ekkert, segja báðir. Ég skrifaði bara undir plögg, segja báðir. Sama vörn og Steingríms Wernerssonar. Ég vissi ekkert, sagði hann. Var bara látinn skrifa undir einhver plögg. Herrarnir undirrituðu ýmis plögg, sem þeir segjast nú ekki hafa skilið eða ekki hafa lesið. Bjarni gaf sjálfum sér umboð til að skrifa undir plögg. Ég býst ekki við, að margir vilji ráða Þór Sigfússon í forstjórn, þótt hann hafi skrifað bók um þá iðju. En sumir vilja hafa Bjarna áfram í pólitík, þótt hann þykist nú vera fávís.
Logið fyrir þjóðina

Ögmundur Jónasson telur jaðra við landráð, að Þórólfur Matthíasson segi satt í Aftenposten. Jafnframt er Ögmundur hrifinn af, að Ólafur Ragnar Grímsson ljúgi fyrir þjóðina í útlöndum. Útrásar-forsetinn gumar af ást Íslendinga á lýðræði, sem engin er. Hann gumar af þjóðaratkvæðagreiðslum íslenzka lýðveldisins, sem engar eru. Hann predikar lýðræði yfir Bretum; og fundu þeir þó upp fulltrúalýðræði nútímans. Ögmundur telur þjóðlegt og gott, að forsetinn ljúgi að útlendingum. Og svik við þjóðina að segja satt. Gallinn við þessa snilld er, að útlendingar eru ekki eins vitlausir og Íslendingar.
Þurfa að þola þrjá forseta

Við höfum bara einn forseta til að reyta hár okkar út af. Erum þó gæfusöm í samanburði við Evrópusambandið, sem hefur þrjá. Herman Van Rompuy er forseti nýja Evrópuráðsins. José Manuel Barroso er forseti ráðherranefndarinnar. José Luis Rodríguez Zapatero er forseti forsætisráðs sambandsins. Hugðust allir þrír taka á móti Barack Obama á toppfundi i maí. Rifust um röð sína á rauða dreglinum. Nú hefur Obama afboðað komu sína. Bandarískir erindrekar hvísla, að það stafi af, að Bandaríkjamenn viti ekki, hver sé Mr. Europe. Hann geti ekki talað við þríhöfða þurs. Við höfum þó bara einn Mr. Iceland.
Bjarni segir ekki af sér

DV hefur upplýst í mörgum fréttum, að formaður hrunflokksins er viðriðinn milljarðabrask með Sjóvá. Gaf sjálfum sér umboð í BNT til að veðsetja hlutabréf í Vafningi, sem tengist Tortola. Blaðið birtir í dag myndir af skjölum, sem sýna, að Bjarni Benediktsson hefur logið um afskiptaleysi sitt. Málið er hluti af stóra svindlinu, þegar bótasjóði Sjóvá var stolið. Ríkið hljóp undir bagga með milljörðum frá skattgreiðendum. Aðrir fjölmiðlar hafa ekki tekið á þessu. Nema Eyjan.is. Sýnir eymd fjölmiðlunar hér. Í öðrum vestrænum löndum væri Bjarni búinn að láta af formennsku og þingmennsku.
IceSave drottning á Alþingi

Í pistli í gær taldi ég upp helminginn af þingmönnum Sjálfstæðisflokksins, sem komu að hruninu. Voru þar gerendur. Nú hefur flokkurinn bætt um betur. Á þing er komin varaþingmaðurinn Erla Ósk Ásgeirsdóttir. Hana má kalla IceSave drottningu. Vann á græðgistímanum við að ginna Breta og Hollendinga til að leggja fé í IceSave. Ég vona sannarlega, að Erla Ósk sýni ekki á þingi sama dugnað við rangindi og hún sýndi þá. Er hún var í fylkingarbrjósti IceSave-brasks einkavinavædda Landsbankans. Hún er ný sönnun þess, að þingflokkur sjálfstæðismanna er hluti af hruninu. Að hann er sjálfur Hrunflokkurinn.
Þjóðrembdur Ögmundur

Þjóðrembd er gagnrýni Ögmundar Jónassonar á skrif Þórólfs Matthíassonar í Aftenposten í Noregi. Ögmundur virðist telja jaðra við landráð að skrifa hlutlaust um ágreining Íslands við umheiminn. Þórólfur verði sérstaklega að taka fram, að framferði ríkisstjórna Bretlands og Hollands sé óviðeigandi. Þórólfur verði að efast um réttmæti gerða þeirra. Hann verði að afneita ábyrgð Íslands. Annars sé hann ekki sannur Íslendingur. Ögmundur er eins og margir fleiri afneitarar kominn út af kortinu í þjóðrembunni. Rökræðir ekki skoðanir Þórólfs. Metur þær bara út frá þjóðrembdu viðhorfi afneitunar.
Jóhanna er bara áhorfandi

Í Kastljósinu í gær virtist Jóhanna Sigurðardóttir telja sig vera áhorfanda að Íslandssögunni. Grét yfir vonzku bankanna, er þjónusta enn dólgana, sem komu Íslandi á hausinn. Virtist ekki skilja, að ríkisstjórnin getur innan ákveðinna marka sett reglugerðir um hegðun banka. Ekki heldur, að hún getur umfram þau mörk smíðað lagafrumvörp um hegðun banka. Ég skil, að bankarnir grafi undan samfélaginu, ef forsætisráðherrann hefur ranghugmyndir um stöðu sína. Hún minnir að því leyti á Davíð Oddsson í Seðlabankanum. Bann taldi hlutverk sitt þar felast í að gera bara alls ekkert gegn aðvífandi hruni.
Þingmenn og fjárglæfrar

Margir þingmenn Flokksins tengjast fjárglæfrum, þótt bara Árni Johnsen hafi enn setið inni. Ásbjörn Óttarsson á í útistöðum við skattinn vegna arðs af gjaldþrota fyrirtæki. Bjarni Benediktsson notaði vafninga til að hafa fé af bótasjóði Sjóvá. Þorgerður Katrín Gunnarsdóttir fékk afskrifað eitt af stóru kúlulánunum. Illugi Gunnarsson fékk milljarða í sjóð níu. Pétur Blöndal gróf undan sparisjóðum með því að kalla þá “fé án hirðis”. Tryggi Þór Herbertsson skrifaði greinar um sterka stöðu fjárglæfrabanka og stýrði einu sukkinu. Hrunflokkurinn er meira eða minna útataður í hneykslismálum hrunsins.
Vatn og hey í eyðimörkinni

Ásahreppur rekur mikilvæga þjónustu fyrir hestaferðamenn á Sprengiandi. Í Háumýrum er komið hestagerði og heysala eftir pöntun, 487-6501. Auðveldar hestaferðir um Sprengisand. Hvort sem komið er um Arnarfelli yfir Þjórsá úr vestri eða frá Versölum úr suðri eða Laugafelli úr norðri. Um 50 km leið er í skála í þrjár áttir frá Háumýrum, þolanlegar dagleiðir. Menn verða þá að vísu að tjalda í Háumýrum eða láta aka með sig í Versali. Sprengisandur á hestbaki er einstæð lífsreynsla, sem líkist ferðum á arabískum hestum um sanda Arabíuskaga og Sahara. Öðru vísi en Kjölur, sem býður grónar götur.
Skólar opni klukkan níu

Klukkunni verður seint breytt hér á landi. Við erum á Greenwich-tíma, sem auðveldar samskipti við útlönd. Samkvæmt hnattstöðunni ættum við að vera klukkutíma seinna á ferðinni. Betra væri fyrir syfjað skólafólk, kveldúlfa og næturhrafna að hafa meiri svefntíma á morgnana. En það má lagfæra á annan hátt en að breyta klukkunni. Hefja má skóla klukkutíma seinna en nú er gert og ljúka þeim klukkutíma síðar en nú. Lina má togstreitu líkamsklukkunnar og vekjaraklukkunnar á þann hátt. Án þess að kasta frá sér kostum þess að vera á Greenwich-tíma. Við ættum ekki að byrja í skólunum fyrr en níu-hálftíu.
Hver má birta stolin gögn?

Wikileaks liggur niðri þessar vikur af fjárhagsástæðum. Því birtust gögnin um Milestone ekki þar, utan lögsögu Íslands. Þau birtust hins vegar í DV, innan lögsögu Íslands. Því velta menn fyrir sér, hvernig þau komust þangað. Líka þeir, sem létu sér í léttu rúmi liggja, hvernig íslenzk gögn komust til Wikileaks. Væntanlega voru flest gögn stolin, sem birtust þar. Þar með talin lánabók Kaupþings. Eins og talið er, að Milestone gögnin séu stolin. Birting uppljóstrana úr þeim gögnum er líka mikilvæg fyrir almenning. Þau sýna rotin fjármál. Fólk sér þar, að bankarnir voru herfilega misnotaðir í þágu skúrka.
Krabbamein í samfélaginu

Bankarnir selja gjaldþrota fyrirtæki fyrir luktum dyrum, svo sem Vífilfell, Toyota og Slippfélagið. Í flestum tilvikum til að þjónusta hagsmuni fyrrum eigenda, sem settu þau á hausinn. Selja líka íbúðarhúsnæði fyrir luktum dyrum. Sölur ættu að vera fyrir opnum tjöldum. Bankarnir halda gjaldþrota fyrirtækjum gangandi og gera samkeppnisfyrirtækjum lífið leitt. Vinnur gegn þjóðarhagsmunum. Bankarnir aðstoða gjaldþrota fyrirtæki við að skipta um kennitölur og skilja skuldir eftir. Þeir veita almenningi ekki sömu þjónustu. Nýju bankarnir og bankastjórarnir eru krabbamein í samfélaginu.